Poul Nyrup Rasmussen (S), 2001-02-27:
Ja, så kom vi så langt!
Jeg var på sin vis glad for, at alle ordførerne for vore partier nævnte udvidelsen i deres indlæg.
Nogle nævnte det måske ikke som det første, men jeg synes på en måde, det er vigtigt, at uanset hvor man står, er der dog ikke partier her i Folketinget, der direkte afsværger sig udvidelsen.
Det har jeg ikke hørt.
Det synes jeg er godt.
Man kunne måske nok ønske nogle indlæg, hvor hjertet bankede lidt stærkere for udvidelsen.
Men lad os nu holde os ved jorden, det tjener os jo et eller andet sted bedst.
Jeg synes, det er vigtigt, at jeg startede med at konkludere, at der er en meget, meget bred samling om, at den væsentligste opgave i de her år for det europæiske samarbejde i virkeligheden er EU's udvidelse.
Og hvis der så er sådan en bred samling om det, så mener jeg faktisk også, at vi har rimelig gode chancer for gennem vores dialog, vores informationsarbejde, vores måde at fungere på i vores demokrati at holde sammen med befolkningen om det perspektiv.
Man kan jo tale om det på mange forskellige måder.
Man kan f.eks. sige, at EU's udvidelse er en win-win-situation.
Det er altså ikke, som jeg somme tider hører et enkelt parti eller to sige, sådan, at det koster en hel masse for Danmark.
Det koster ikke for Danmark.
Vi skal såmænd ikke så mange år frem, før både Danmark og andre af de nuværende medlemslande vil have stort også økonomisk og beskæftigelsemæssigt udbytte af EU's udvidelse.
Man kan også anlægge en anden vinkel, som måske, når alt kommer til alt, er langt mere fundamental.
Det handler simpelt hen om en historisk pligt til at drage ved lære af de erfaringer, vi har, og de chancer, vi har foran os.
Jeg mener, hvis vores generation af politikere og landene ikke skulle tage konsekvensen af de mange krige, der har været i Europa, den kolde krig, der nu ikke er der længere, og de muligheder, der er for at stifte varig fred i Europa med medlemskab for de nye lande af EU, hvem skulle så?
Heldigvis ser de fleste, at det må være sådan.
Det er den anden vinkel, man kunne og bør anlægge.
Den tredje vinkel handler om, at Europa netop i kraft af, at vi en skønne dag bliver 27, jo bliver en fantastisk region i verden.
Hvis man ser en europæisk region for sig fra Atlanterhavet til, ja, næsten til Uralbjergene i et effektivt, men også et harmonisk samarbejde, vil der jo ud af det stråle en lang række andre effekter til de bagvedliggende SNG-lande mod øst, i forhold til det fattige kontinent mod syd i Afrika og i forhold til USA, Canada - det globale arbejde.
Der er ikke tvivl om, at jo bedre vi bliver til at samarbejde, jo mere harmonisk vi samarbejder i Europa, jo bedre bliver vi også til at sætte et menneskeligt præg på den globale økonomi.
Venstre bekræftede Venstres opfattelse - fru Charlotte
Antonsens opfattelse - af udvidelsens vigtighed
Jeg var lidt ked af det dér »øv-bøv, I er dumme, fordi I er socialdemokrater«, der også prægede fru Charlotte Antonsens indlæg.
Det er jo ikke noget, jeg uden videre er enig i.
Jeg forstod, at fru Charlotte Antonsen mente, at der var for mange socialdemokrater.
Fru Charlotte Antonsen må ikke forlange, at jeg er enig i det synspunkt.
Det er jeg faktisk ikke.
Jeg synes, det er en god ting.
Og der er da heller ikke tvivl om, at takket være de mange socialdemokratisk ledede regeringer i Europa er
beskæftigelsen kommet på dagsordenen.
Jeg husker jo fru Charlotte Antonsens formands forgænger, som mente, at beskæftigelsen og miljøet var en helt privat dagsorden for Danmark, da vi i sin tid forhandlede Amsterdamtraktaten.
Vi har gjort store fremskridt her, og det er vigtigt at holde dagsordenen.
Jeg må bare i al stilfærdighed sige, at regeringens IT-initiativer og visioner rækker meget, meget langt.
Jeg står her med en meget tæt beskrevet liste - ja, den kan næsten ikke ses, fordi den er så tæt beskrevet - over alle de IT-initiativer, regeringen har taget.
Jeg må også rette den misforståelse, at regeringen har taget pc-ordningen ud af menneskers hænder i Danmark, det er faktisk ikke korrekt.
Arbejdsgiverne kan fortsat stille en computer til rådighed for medarbejderne, som medarbejderne kan bruge i deres hjem uden at blive beskattet deraf.
Det, der derimod er sket, er en ændring af ordningen, således at den lever op til de intentioner, den havde i 1997.
Så de gode socialdemokrater i Europa er der rigtig mange af, og de bliver flere og flere, og de sætter en dagsorden, der er umådelig spændende. Til Det Konservative Folkeparti vil jeg gerne sige, at Det Konservative Folkepartis fru Lene Espersens optagethed af behovet for landbrugsreformer deler vi i regeringen, det er vi indstillet på at arbejde meget intenst med. Det er der et enormt stort behov for, som vi også har set i debatten i Bruxelles i de seneste dage.
Så vil jeg gerne takke SF for de meget klare meldinger
fra SF's side om udvidelsen.
Jeg er enig, og jeg synes, det er befriende at høre et sådant indlæg.
Til fru Susanne Clemensen: Jeg hæftede mig i det indlæg ved, at der blev argumenteret for så korte overgangsperioder som muligt i forbindelse med udvidelsen.
Jeg vil sige, at det vil jeg også gerne nikke til, men jeg mener på den anden side også, vi skal prøve at tilgodese de ansøgerlande, der efter deres egen opfattelse simpelt hen har brug for en længere overgangsperiode for at kunne klare tilpasningen til den trods alt barske konkurrence i det indre marked, så vi også har den balance i os, når det gælder udvidelsesprocessen, som jeg ved fru Susanne Clemensen og hendes parti er en stor og engageret fortaler for.
Må jeg så til Enhedslisten sige, at jeg tror, hr. Keld Albrechtsen har fejllæst det svenske formandskabs program.
Det, der lyser ud af det svenske formandskabs program, er jo også en dyb optagethed af globaliseringen og af at finde et menneskeligt ansigt og en menneskelig ramme omkring globaliseringens økonomiske kræfter.
Her kunne vi gøre meget.
Jeg kan sige til hr. Keld Albrechtsen: Velkommen på scenen, lad os gå i gang med at sætte vores præg.
Til Kristeligt Folkeparti vil jeg sige tak for engagementet i udvidelsesprocessen, men også når det gælder kvindespørgsmål og ligestillingsspørgsmål, som det blev nævnt af hr. Jann Sjursen.
Når jeg tænker på, hvad vi oplever i de her måneder og år af afskyelig menneskehandel, af fuldstændig uacceptabel import af kvindelig arbejdskraft, eller prostitueret arbejdskraft om man vil, så er der virkelig meget at gøre her gennem et effektivt EU-samarbejde og også gennem et effektivt Østersøsamarbejde til gavn for en menneskelig og ordentlig behandling af hinanden.
Så vil jeg i øvrigt sige tak for kloge indlæg såvel fra Socialdemokratiet, hr. Claus Larsen-Jensen havde et virkelig visionært indlæg, som fra Det Radikale Venstre, der tilsvarende satte punktum for en meget, meget flot debat.
Dansk Folkepartis indlæg?
Ja, der er jo ikke så meget nyt i det, men det lille træk synes jeg tæller på plussiden, at man ikke direkte sagde nej til udvidelsen.
Tak for det.